text: VIDEO: Ét minuts stilhed for ofrene i Paris
  16 november 2015 kl. 10.46
  På X-Yachts i Haderslev blev der kl. 12.00 holdt ét minuts stilhed for ofrene efter terrorangrebet i Paris fredag.
  Statsministeren opfordrede mandag formiddag alle danskere til kl. 12.00 at holde et minuts stilhed for ofrene i Paris fredag. Det gjorde de for eksempel  hos X-Yachts i Haderslev og i Billund Lufthavn.
  - Vi synes, det er vigtigt at samles om, fortæller Ib Kunøe, bestyrelsesformand og hovedaktionær i X-Yachts i Haderslev, til TV SYD.
  Virksomheden har i disse dage besøg af 35 forhandlere fra hele verden. Inklusive deres franske samarbejdspartner Jean-Luc Chalant, der tolkede hele verdens solidaritet som et udtryk for, at hele verden har et fælles ansvar for, det der sker.
  - Vi skal finde tilbage til den oprindelige betydning af ordene frihed, lighed og broderskab. De sidste to ord bliver alt for tit glemt, siger han til TV SYD.
  Også i Billund Lufthavn markeredes tragedien i Paris med et minuts stilhed. Videoen ovenover er fra gate 10, hvor passagererne på vej mod Amsterdam med KLM holdt et minuts stilhed på opfordring af lufthavnen.
  Syd- og Sønderjyllands Politi holdt også et minuts stilhed i det omfang det kunne lade sig gøre uden det gik ud over udrykninger og andre presserende opgaver.
  TV SYD har været i kontakt med alle kommuner i sendeområdet. I mange kommuner blev ofrene i Paris mindet med ét minuts stilhed kl. 12, men derudover ingen deciderede mindehøjtideligheder. Søndag var der mindehøjtidelighed i Esbjerg og Vejle. Mandag aften kl. 18.30 er der fakkeltog på Akseltorv i Kolding. Tirsdag mindes ofrene ved to arrangementer i Fredericia.
  1 minuts stilhed over hele Europa i dag kl. 12.00 for at mindes ofrene for fredagens terrorangreb i #Paris #ParisAttacks
  
  EU&#39;s stats- og regeringsledere opfordrer til et minuts stilhed kl. 12 til minde om ofrene i Paris. Håber alle vil følge den. #ParisAttacks
  
  Til minde om ofrene i Paris opfordres til et minuts stilhed i dag mandag den 16. november 2015 kl. 12.00: For... https://t.co/7O2ezDHoB1
  
  